Rīgā

|  |  |  |  |
| --- | --- | --- | --- |
|  | 25.11.2024. | Nr. | 06-3/38824 |
| Uz | 08.11.2024 | Nr. | LDGA-V-7-11/2024 |

**“LATVIJAS DAUDZBĒRNU ĢIMEŅU APVIENĪBA”**

Paziņošanai e-adresē

*Par sociālās apdrošināšanas stāža ieskaiti*

Atbildot uz Jūsu pieprasījumu, Valsts sociālās apdrošināšanas aģentūra (turpmāk – VSAA) nosūta sagatavoto informāciju.

No 1991. gada 1. janvāra līdz 1995. gada 31. decembrim nestrādājošām māmiņām, kuras nebija darba attiecībās un audzināja mājās bērnus, bija pašām jāreģistrējas sava rajona (pēc dzīves vietas) sociālās nodrošināšanas nodaļā (kas tagad ir VSAA) un katru gadu pašām bija jāmaksā sociālais nodoklis 1% apmērā no iztikas minimuma.[[1]](#footnote-1)[1] Darba stāžā, ja tika maksāts sociālais nodoklis, ieskaitīja bērnu audzināšanas laiku līdz bērnu astoņu gadu vecumam.[[2]](#footnote-2)[2]

Māmiņām, kas šajos gados nebija izdarījušas sociālā nodokļa maksājumus, bērna audzināšanas laiks apdrošināšanas stāžā netiek ieskaitīts. Proti, pašām neveicot vai neizdarot 1% nodokļa maksājumu, apdrošināšanas stāžs neveidojās.

Ja māmiņa, esot darba attiecībās, atradās bērna kopšanas atvaļinājumā, tad bērna kopšanas laikā apdrošināšanas stāžu veido darba attiecību periods, ar nosacījumu, ja darba devējs normatīvajos aktos noteiktajā kārtībā bija reģistrēts kā sociālā nodokļa maksātājs.[[3]](#footnote-3)[3] Šādā gadījumā māmiņai pašai sociālā nodokļa maksājums papildus nebija jāveic.

VSAA informācijas sistēmā ir reģistrēta informācija par 19846 sievietēm, kuras 1991.-1995. gadā veikušas sociālā nodokļa maksājumus, no tām:

* 5774 sievietes veica sociālā nodokļa maksājumus par 1991. gadu;
* 10534 sievietes veica sociālā nodokļa maksājumus par 1992. gadu;
* 13213 sievietes veica sociālā nodokļa maksājumus par 1993. gadu;
* 12562 sievietes veica sociālā nodokļa maksājumus par 1994. gadu;
* 11586 sievietes veica sociālā nodokļa maksājumus par 1995. gadu.

Tā kā VSAA katras personas apdrošināšanas stāžu aprēķina tikai pakalpojuma piešķiršanas brīdī un lielākā daļa šī sociālā nodokļa maksājumu veicēju vēl nav sasniegušas pensionēšanās vecumu, VSAA nevar pateikt personu, kurām bērna kopšanas periods nav ieskaitīts apdrošināšanas stāžā, skaitu.

VSAA informācijas sistēmā sasaiste starp bērnu un vecāku tiek izveidota tikai pakalpojuma piešķiršanas brīdī. Tas nozīmē, ka VSAA nav informācijas par bērna vecāku, kurš nav pieprasījis kādu no bērnu pabalstiem.

Darba likuma 156. panta (1) daļa nosaka darbinieka tiesības uz bērna kopšanas atvaļinājumu sakarā ar bērna dzimšanu vai adopciju – atvaļinājumu piešķir uz laiku, kas nav ilgāks par pusotru gadu, līdz dienai, kad bērns sasniedz astoņu gadu vecumu.

Par piešķirtā bērna kopšanas atvaļinājuma sākuma un beigu datumiem darba devējs sniedz ziņas Valsts ieņēmuma dienestam, pēc tam šī informācija nonāk VSAA. Tā kā sniedzamajās ziņās neparādās informācija par bērnu un bērna kopšanas atvaļinājuma periods var nesakrist ar vecāku pabalsta saņemšanas laiku, un VSAA nav informācijas par otru vecāku, nav iespējams sagatavot informāciju par sieviešu, kuru bērnu tēvi bija uz sevi noformējuši vecāku pabalstu un turpināja strādāt, skaitu.

**Vecāku pabalsta (bez nenododamās daļas) saņēmēju skaita izmaiņas**

|  |  |  |  |  |  |  |
| --- | --- | --- | --- | --- | --- | --- |
|  | Vecāku pabalsta (bez nenododamās daļas) saņēmēju skaits vidēji mēnesī | | | no tiem nodarbinātie \* | | |
| kopā | sievietes | vīrieši | kopā | sievietes | vīrieši |
| 2015. gads | 16 188 | 13 122 | 3 066 | 2 336 | 254 | 2 082 |
| 2016. gads | 23 053 | 18 464 | 4 589 | 4 013 | 768 | 3 245 |
| 2017. gads | 23 564 | 19 173 | 4 391 | 3 933 | 867 | 3 066 |
| 2018. gads | 22 959 | 18 743 | 4 216 | 3 795 | 893 | 2 902 |
| 2019. gads | 21 744 | 17 788 | 3 956 | 3 546 | 836 | 2 710 |
| 2020. gads | 21 321 | 17 596 | 3 726 | 3 120 | 703 | 2 417 |
| 2021. gads | 20 275 | 16 874 | 3 401 | 2 837 | 621 | 2 216 |
| 2022. gads | 19 711 | 16 549 | 3 162 | 2 595 | 607 | 1 987 |
| 2023. gads | 18 111 | 15 082 | 3 029 | 2 678 | 686 | 1 992 |
| 2024. gada 10 mēneši | 15 137 | 12 383 | 2 754 | 2 327 | 454 | 1 873 |

*\* - personas, kurām pabalsts tiek maksāts samazinātajā apmērā (personas, kuras strādā; personas, kuras nestrādā, bet par kurām darba devējs nav iesniedzis ziņas par atrašanos bērna kopšanas atvaļinājumā*)

Datu avots: VSAA, Labklājības informācijas sistēma LabIS

Statistikas daļas vadītāja E.Česka

Česka 67013666

evita.ceska@vsaa.gov.lv

Zīrāka 64127875

aiva.ziraka@vsaa.gov.lv

1. [1] Likuma “Par sociālo nodokli” 2. un 6. pants (Likums spēkā no 01.01.1991. līdz 31.12.1995.) [↑](#footnote-ref-1)
2. [2] Likuma “Par valsts pensijām” 36. pants (Likums spēkā no 01.01.1991. līdz 31.12.1995.) [↑](#footnote-ref-2)
3. [3] Likuma “Par valsts pensijām” pārejas noteikumu 2. punkts (Likums spēkā no 01.01.1996.) [↑](#footnote-ref-3)